বড়পর্দায় তোলপাড় ফেলে এবার ওটিটিতে ‘গঙ্গুবাই কাঠিয়াওয়ারি’

সদ্যই রণবীরের সঙ্গে বিয়েটা তিনি  করেই ফেলেছেন,তাই বিনোদুনিয়ার শিরোনামেই আছেন অভিনেত্রী আলিয়া ভাট।রণবীরের সঙ্গে তিনি কি করছেন,কোথায় যাচ্ছেন কি খাচ্ছেন,সেই নিয়ে ভক্তদের আগ্রহের অন্ত নেই।তবে আপাতত বেশ কিছুদিন বরকে ছেড়ে একাই থাকবেন আলিয়া ভাট।বর্তমানে জয়সলমীরে রয়েছেন তিনি।কারণ সেখানেই হবে ‘রকি অউর রানি কি প্রেম কাহানি’-র শ্যুটিং।এরই মধ্যে মিলল দারুণ খবর।আলিয়ার নতুন ছবি ‘গঙ্গুবাই কাঠিয়াওয়ারি’ বড়পর্দায় দুর্দান্ত ব্যবসা করেছিল। ওটিটি প্ল্যাটফর্মে সঞ্জয় লীলা বানশালি পরিচালিত এই ছবি দেখার অপেক্ষায় রয়েছেন অনেকেই।তাঁদের জন্যই রইল সুখবর।এবার ওটিটিতেও আসছে আলিয়া ভাট অভিনীত ‘গঙ্গুবাই কাঠিয়াওয়ারি’।২৬ এপ্রিল থেকে একটি আন্তর্জাতিক ওটিটি প্ল্যাটফর্মে শুরু হয়ে যাবে ছবির স্ট্রিমিং।ওটিটির তরফে জানানো হয়েছে এমনটাই।

গত ২৫ ফেব্রুয়ারি বড়পর্দায় মুক্তি পেয়েছিল সঞ্জয় লীলা বানশালির ছবি গঙ্গুবাই কাঠিয়াওয়ারি।ছবিতে ‘গঙ্গুবাই’ আলিয়ার সঙ্গে দেখা গিয়েছে অজয় দেবগণ,শান্তনু মাহেশ্বরী ও বিজয় রাজকে।মার্চেই ছবির ওটিটি স্ট্রিমিং শুরু হওয়ার কথা ছিল।কিন্তু করোনাকালের পরে ‘গঙ্গুবাই’-এর হাত ধরেই ঘুরে দাঁড়াচ্ছিল বলিউড।বক্সঅফিসে ভাল ব্যবসা করছিল ছবি।সেই কারণেই ‘গঙ্গুবাই’-এর প্রযোজক ওটিটি কতৃপক্ষকে ছবির স্ট্রিমিং এক মাস পিছিয়ে দেওয়ার অনুরোধ করেন।তারপরই পিছিয়ে যায় গঙ্গুবাই-এর ওটিটি রিলিজের দিনক্ষণ।অবশেষে সমস্ত অপেক্ষার অবসান।শেষ পর্যন্ত ২৬ এপ্রিল থেকেই ওটিটি প্ল্যাটফর্মে শুরু হয়ে যাবে ‘গঙ্গুবাই কাঠিয়াওয়ারি’-র স্ট্রিমিং।