অজয় ‘রহিম লালা’

পর্দায় পুলিশ অফিসারের পাশাপাশি গ্যাংস্টারের চরিত্রেও দারুণ সফল অজয় ‘ওয়ানস্ আপন এ টাইম ইন মুম্বই’ থেকে ‘কম্পানি’,বেশ কিছু ছবিতে গ্যাংস্টারের ভূমিকায় অজয় দেবগণের অভিনয় দর্শকদের মন জয় করেছে।দীর্ঘদিন পর আবার সঞ্জয় লীলা বানশালির ‘গঙ্গুবাই কাঠিয়াওয়ারি’ ছবিতে মাফিয়া কিং রহিম লালা-র ভূমিকায় নজর কাড়বেন তিনি।আগামী ২৫ফেব্রুয়ারি বড়পর্দায় ছবি মুক্তি পাবে।অনেক আগেই প্রকাশ্যে এসেছে ছবির ট্রেলার।আর সেই ট্রেলার জুড়ে রয়েছেন ছবির মুখ্য চরিত্র ‘গঙ্গুবাই’ ওরফে আলিয়া ভাট।ট্রেলারে অজয়কেও দেখা গিয়েছে।কিন্তু যতসামান্য কিছু দৃশ্য দেখে তার চরিত্রটি ক্যামিও বলে ভুল হতে পারে।কিন্তু শোনা যাচ্ছে,ছবিতে অজয়ের রহিম লালা চরিত্রটি যথেষ্ট গুরুত্বপূর্ণ।গঙ্গুবাইয়ের চরম দুর্দিনে পাশে দাঁড়িয়েছিলেন এই রহিম লালাই।তার হাত ধরেই কামাঠিপুরার মাফিয়া কুইন হয়ে ওঠেন গঙ্গুবাই।তাই ট্রেলারে অল্প কিছু দৃশ্যে প্রিয় অভিনেতাকে দেখে মোটেও খুশি হতে পারেননি অজয়ের ভক্তরা।

ছবিতে তার চরিত্রটিকে সমান গুরুত্ব দেওয়া হোক,এমনটাই দাবি জানান তাঁরা।সেই দাবি মতো সদ্যই মুক্তি পেয়েছে গঙ্গুবাই কাঠিয়াওয়ারির আরও একটি টিজার।আর তাতেই অজয়ের রহিম লালা চরিত্রটিকে ভালোভাবে জানার সুযোগ পেয়েছেন দর্শক।‘গঙ্গুবাই’ আলিয়ার পাশাপাশি রহিম লালা অজয় দেবগণও যে ছবির বড় আকর্ষণ হতে চলেছেন তা কিন্তু বলার অপেক্ষা রাখে না।